Brækhus møter tysk verdensmester
– Det er en stor utfordring å møte en verdensmester, men på dette tidspunktet i karrieren er det ikke noe poeng å holde igjen, sier Brækhus til VG. Hun er uten tap på sine 27 proffkamper, og har VM-beltene i weltervekt fra alle de store forbundene - WBC, WBA, WBO og IBF. Les også: Brækhus mener hun blir bedre av måneder uten boksing Brækhus har ikke vært i ringen siden hun brakk foten på tre steder og likevel fullførte kampen mot Jennifer Retzke i november i fjor. 35 år gamle Kühne står med 23 seirer (åtte på knockout) og ett tap i karrieren. Hun har gått ubeseiret siden januar 2010 da hun måtte gi seg mot Ina Menzer på grunn av et stygt kutt. Siden da har 35-åringen vunnet åtte kamper. – Dette blir en herlig utfordring for oss begge, og ikke mins for meg etter å ha vært så lenge borte med skade. Kühne er en teknisk god og hurtig bokser, og det motiverer meg veldig. Jeg er uansett mye mer slagkraftig enn henne, sier Brækhus til VG. Les også: Brækhus ville holde hemmelig at karrieren var truet Kühne har de siste årene bokset tre vektklasser under Brækhus, og forsvarte i 2014 sine tre tittelbelter i super fjærvekt mot Gina Chamie. Da Kühne vant på poeng mot Doris Köhler i august var ikke beltene i potten. I super fjærvekt er øvre vektgrense 59 kilo, mens Brækhus har bokset i weltervekt der bokserne kan veie opp mot 66,7 kilo. – Hva tenker du om at hun har konkurrert tre vektklasser under deg? – Jeg har gått ned en del under skadeperioden, så vi vil veie omtrent det samme når vi går i ringen, sier Brækhus.Comebacket i Düsseldorf blir hennes første kamp i regi av K2 Promotions, og en del av samarbeidet med tungvektmester Vladimir Klitsjko. Han skal forsvare tungvekttitlene sine mot britiske Tyson Fury på Esprit Arena foran 50.000 tilskuere samme kveld. Brækhus har de siste ukene vært på treningsleir i Detroit og Florida. Hun blir nå trent av Johnathon Banks. – Forberedelsene går bra, og jeg gleder meg til en knallkamp i Düsseldorf. Jeg gleder meg ekstra til å vise mine trofaste fans, særlig de norske, at jeg fortsatt er verdens beste, sier Brækhus. Hun skrev nylig under en TV-avtale med Viasat som skal sende hele stevnet, men det vil være bak en betalingsmur. Det er foreløpig usikkert når på kvelden Brækhus går i ringen. PS! Lørdag kveld skal Kai Robin Havnaa og Tim-Robin Lihaug bokse i Frederikshavn - les mer om kampene her.
Cecilia Brækhus (33) skal møte Ramona «Wild Dragon» Kühne (35) i Düsseldorf 24. oktober.